Far og datter drept på Gazastripen
Dermed har 23 personer mistet livet de fire siste dagene. Angrepet mandag formiddag rammet Jabalya nord på Gazastripen. En mann og kvinne ble drept, ifølge palestinske helsearbeidere. Samme morgen ble en palestinsk tenåring drept i Jabalya idet han var på vei til skolen. Flere andre elever skal ha blitt såret. To andre palestinere, hvorav begge skal ha vært medlemmer av Islamsk hellig krig, ble drept lenger sør på Gazastripen. Om lag 70 palestinere er såret siden angrepene begynte før helgen. De israelske angrepene er et svar på at militante palestinere har trappet opp rakettangrepene mot det sørlige Israel. Over 190 palestinske raketter er skutt mot Israel de siste dagene.
Ytterligere to palestinere, en mann og hans voksne datter, ble mandag drept i et israelsk angrep på Gazastripen.